Emizannyo gya Summer Olympics ez’omwaka nkumi bbiri mu abiri mu ena zigenda kuyindira mu kibuga Paris mu ggwanga lya Bufalansa okuva nga abiri mu mukaaga omwezi gwa Kasambula okutuukirira ddala mu mwezi gwa Muwakanya nga kkumi na lumu omwaka guno. Ng’oggyeeko ekibuga ekikulu Paris, ebibuga bya Bufalansa ebirala kkumi na mukaaga nabyo bijja kweyambisibwa. Ekibuga Paris kyalondebwa okutegeka nga kkumi na ssatu omwezi Ogwomwenda nkumi bbiri kkumi na musanvu mu kibuga Lima eky’eggwanga Peru oluvannyuma lw’amawanga amalala okuwanduka ne balekamu Paris ne Los Angeles ekya Amerika. Oluvannyuma olukiiko oluddukanya empaka zino olwa International Olympic Committee lwasalawo Los Angeles etegeke mu mwaka nkumi bbiri mu abiri mu munaana. Guno si gwe gusoose Paris okutegeka emizannyo gino, wabula gugenda kuba mulundi gwakusatu oluvannyuma lw’okukikola mu mwaka gwa lukumi mu lwenda ne lukumi mu lwenda abiri mu ena mpozzi okufaananako ne London ekya Bungereza abaakikola mu lukumi mu lwenda munaana, lukumi mu lwenda ana mu munaana ne nkumi bbiri mu kkumi n’ebiri. Kinajjukirwa nti emizannyo gino gibaayo buli luvannyuma lwa myaka ena wadde nga wano jjo ly’abalamu olw’ekirwadde kya Lumiimamawuggwe gyasuulamu omwaka bwe gyayindira mu Tokyo ekya Japan mu nkumi bbiri mu abiri mu gumu mu kifo kya nkumi bbiri abiri.